สั่งปราบเชิงรุก “หนี้นอกระบบ” เข้มบังคับใช้กฎหมายและยึดทรัพย์
พลเอก คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี สั่งการฝ่ายความมั่นคง ฝ่ายปกครองและตำรวจ เข้มเอาจริงลงไปช่วยดูแลแก้ปัญหาความเดือดร้อนของประชาชนจาก “หนี้นอกระบบ” ที่มีมากขึ้น จากกลุ่มนายทุนฉวยโอกาสปล่อยกู้เก็บดอกโหดและส่งแก๊งค์ทวงหนี้เหิมเกริม ข่มขู่และใช้ความรุนแรงกับลูกหนี้หาเช้ากินค่ำ เพื่อไม่ให้ซ้ำเติมบั่นทอนชีวิตครอบครัวผู้มีรายได้น้อย จากปัญหาสภาวะเศรษฐกิจตกต่ำ ช่วงการแพร่ระบาดของโควิด -19โดยย้ำขอให้ตำรวจ ฝ่ายปกครอง และ กทม. รวมทั้งหน่วยงานที่เกี่ยวข้อง กระจายลงพื้นที่บูรณาการปราบปรามเชิงรุกกับกลุ่มนายทุนรายใหญ่และเครือข่าย ด้วยมาตรการทางกฎหมายและมาตรการทางภาษีไปพร้อมกัน โดยเฉพาะในพื้นที่ กทม. ที่มีประชาชนหาเช้ากินค่ำเดือดร้อนจำนวนมากขึ้น ขณะเดียวกัน ขอให้มีการเจรจาไกล่เกลี่ยให้ความเป็นธรรมกับทั้งเจ้าหนี้และลูกหนี้ไปพร้อมกัน  พร้อมทั้งขอให้ประสาน กระทรวงการคลังและกระทรวงแรงงาน เข้าไปร่วมเสริมการจัดหาแหล่งทุนและพัฒนาทักษะอาชีพให้กับประชาชนที่มีรายได้น้อย ได้เข้าถึงไปพร้อมกัน เพื่อช่วยสร้างความเข้มแข็งของผู้มีรายได้น้อยและลดปัญหาความเหลื่อมล้ำทางสังคมที่ยังเป็นปัญหาร่วมกัน